- Tilanne on avoimen keskustelun paikka.

Näin vastaa jääkiekon SM-liigassa pelaavan hämeenlinnalaisen HPK:n toimitusjohtaja Risto Korpela kysymykseen, miten hän suhtautuu asiaan, jos tietää, että HPK:ssa pelaa homo.

Miksi asiasta pitää keskustella?

- Kun se on julkihomoutta, minun mielestäni silloin siitä pitää pystyä myös avoimesti puhumaan.

Saako tällainen pelaaja pelata Teidän joukkueessanne?

- Täytyisi keskustella, mitä koko yhteisö on asiasta mieltä. Meillä on urheilu keskiössä. Jos tällainen asia mahdollisesti häiritsisi urheilullista puolta, se täytyy ottaa huomioon. Mutta en sanoisi niinkään, että ei saisi olla, Korpela kertoo.

- Tämä on hypoteettinen kysymys, mutta kannattaisin sellaisessa tapauksessa avointa keskustelua. Meidän tehtävänämme on huolehtia siitä, että meidän urheilullinen menestyksemme on niin hyvä kuin mahdollista. Me pyrimme mahdolliset haittatekijät tietysti käsittelemään ja tekemään ratkaisuja sen mukaan, Korpela jatkaa.

"Jokainen saa tehdä markkinointistrategiansa mukaisia ratkaisuja"

Korpela suhtautuu neutraalisti ruotsalaisen jääkiekkojoukkueen Kiruna IF:n tempaukseen, kun se osoittaa muun muassa sateenkaari-pelipaidoillaan, että jääkiekko on avoin laji kaikille seksuaalisesta suuntautumisesta huolimatta.

- Jokainen saa tehdä oman markkinointistrategiansa mukaisia ratkaisuja. Se ei herätä sen enempää tunteita suuntaan eikä toiseen, Korpela sanoo.

Neutraali asennoituminen moneen asiaan voi olla viisaampaa kuin voimakkaat kannanotot johonkin suuntaan. Risto Korpela

Hänen mielestään Suomen SM-liigassakin jokainen saa tehdä omanlaisia ratkaisuja markkinointiviestinnässään ja kannanotoissaan. HPK ei kuitenkaan halua esiintyä jäällä sateenkaaren värisessä pelipaidassa tai tuoda muuten seksuaalivähemmistöjen asioita esiin.

Korpela korostaa, että HPK haluaa olla kaikki intressipiirit yhteen kokoava voima Kanta-Hämeessä.

- Silloin neutraali asennoituminen moneen asiaan voi olla viisaampaa kuin voimakkaat kannanotot johonkin suuntaan. Me haluamme olla kohtuullisen neutraaleja, ja meillä on urheilu keskiössä. Kannanottoviestintää HPK:n näkökulmasta en näe kovin todennäköisenä, oli sitten aihealue mikä tahansa. Keskitymme viestintästrategiamme mukaisesti urheiluun ja HPK-brändin kehittämiseen. Meillä ei ole mitään tällaisia asioita vastaan, vaan haluamme keskittyä urheilun tekemiseen.

Korpela painottaakin, että tällaista viestintää ei voi paheksuakaan.

- Jokainen toimii niin, minkä näkee itselleen ja oman seuran brändille ja imagolle tarpeelliseksi.